Sietasparnės blakės
Sietasparnės blakės (sin. Sietblakės) (lot. Tingidae, angl. Lace bugs) – blakių (lot. Heteroptera) pobūrio šeima. Šio šeimos blakių dydis svyruoja nuo 2 iki 10 mm. Pasaulyje yra aprašyta apie 2000 jų rūšių, Europoje gyvena apie 200 rūšių. Lietuvoje kol kas rasta 17 rūšių. Kūnas suplotas, ovalo formos. Antsparniai, krūtinės skydelis yra lyg iš nėrinių ar tinklo, sujungtų plėvele. Galva gana dažnai paslėpta po ištįsusiu į kūno priekį krūtinės skydeliu. Sietblakės yra augalų kenkėjai. Randamos maitinantis ant medžių, krūmų lapų, ant įvairių žolių, kai kada samanose. Jos lapo apatinėje pusėje praduria epidermį ir čiulpia sultis. Dėl to lapas pradeda džiūti. Gana dažnai vienas individas visą vystymosi laiką praleidžia ant to paties augalo. Metuose dažniausiai būna 1–2 generacijos, kai kuriose rūšyse ir daugiau. Dažniausiai žiemoja suaugusios blakės, nors kai kurių šios šeimos blakių rūšys žiemoja būdamos nimfos stadijoje. Stephanitis oberti sietblakių rūšis žiemoja kiaušinėlio stadijoje.